ועדת החוקה, חוק ומשפט, כנסת 15, פרוטוקול מספר 222, 2000-12-05 15:00

אמנון רובינשטיין: אני פותח את ישיבת הוועדה.

אמנון רובינשטיין: כדי שלא תהיה אי-הבנה יקרא שלמה שהם את הנוסח עליו אנחנו מצביעים, לפי הסכמת משרד המשפטים.

משה גפני: שר המשפטים לא מגיע?

שלמה שהם: אני קורא את נוסח החוק: "1.

שלמה שהם: חוק יסוד זה מטרתו להגן על זכותו של אדם לסביבה נאותה ולעגן את הערך של שמירה על איכות הסביבה ומשאבי הטבע בישראל בחוק יסוד.

שלמה שהם: 2.

שלמה שהם: מדינת ישראל וכל רשות מרשויותיה יפעלו להבטחת איכות נאותה של הסביבה ולהגנה על הסביבה ומשאבי הטבע בישראל לתועלת כלל הציבור ולטובת הדורות הבאים, ובין היתר יפעלו: (1) למניעת זיהום או דלדול של משאבי טבע; (2) להבטחת פיתוח בר-קיימא ושימוש מושכל במשאבי הטבע; (3) לשיתוף פעולה עם מדינות העולם וארגונים בינלאומיים למען הגנה על איכות הסביבה בישראל; (4) לשימור המגוון הביולוגי.

שלמה שהם: 3.

שלמה שהם: אין לשנות חוק יסוד זה אלא בחוק יסוד שנתקבל ברוב חברי הכנסת.

שלמה שהם: "

משה גפני: מה זה "שימור המגוון הביולוגי"?

אמנון רובינשטיין: אין דיון כעת.

אמנון רובינשטיין: דיברתי עם שר המשפטים ועם השרה לאיכות הסביבה, הזמנתי את שניהם ושניהם לא יכולים לבוא.

אמנון רובינשטיין: שר המשפטים ביקש למסור לוועדה שהוא לא יכול לבוא והוא מתנגד להצעה כי הוא לא רואה את זה כחלק מן החוקה, כלומר, לא לתוכן אלא לכך שזה חוק יסוד.

אמנון רובינשטיין: הוא אמר שהוא מסתפק בזה.

אמנון רובינשטיין: אני מעמיד את הצעת החוק להצבעה.

משה גפני: רגע, זה סתם מחטף, ממש מחטף.

אמנון רובינשטיין: אתה לא תשתלט.

אמנון רובינשטיין: מי בעד העברת הצעת החוק לקריאה ראשונה?

אמנון רובינשטיין: מי נגד?

אמנון רובינשטיין: הצבעה בעד – 12; נגד – 3; נמנעים – אין הצעת החוק נתקבלה

יובל שטייניץ: אני נגד חוק יסוד למרות שהצבעתי בעד.

אמנון רובינשטיין: הצעת החוק תועבר לקריאה ראשונה.

משה גפני: זה ממש מחטף.

יעל דיין: למה?

יעל דיין: דיברנו על זה כל הבוקר, היה כאן דיון של שעתיים.

דוד טל: אנחנו מבקשים רוויזיה.

אמנון רובינשטיין: חבר-הכנסת טל ביקש רוויזיה.

אמנון רובינשטיין: הרוויזיה תהיה בשבוע הבא במועד שנודיע לכם עליו.

יהודית נאות: למה לא תוך חמש דקות?

יהודית נאות: כך עשו לי בדיוק היום בוועדת הפנים, נשארו אלה שהצביעו נגד ושלום על ישראל.

יהודית נאות: אם יש כללי משחק אז כולם אותו הדבר.

משה גפני: אדוני היושב-ראש, אני מבקש רוויזיה כדי לאפשר לי לומר מה אמר שר המשפטים.

אמנון רובינשטיין: אני לא אאפשר לך רוויזיה, זו רק הצבעה.

משה גפני: למה אתה ממהר?

אמנון רובינשטיין: אני לא ממהר.

אמנון רובינשטיין: הישיבה נעולה.